REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/326-21

16. septembar 2021. godine

B e o g r a d

Na osnovu člana 84. stav 8. Poslovnika Narodne skupštine

Odbor za obrazovanje, nauku, tehnološki razvoj i informatičko društvo podnosi

**INFORMACIJU**

O ČETVRTOM JAVNOM SLUŠANjU

NA TEMU: „DIGITALIZACIJA U PRIVREDI – POTENCIJALI I IZAZOVI“

Odbor za obrazovanje, nauku, tehnološki razvoj i informatičko društvo, na 11. sednici, održanoj 21. jula 2021. godine, u skladu sa čl. 83. i 84. Poslovnika Narodne skupštine, doneo je odluku o organizovanju javnog slušanja na temu: „Digitalizacija u privredi – potencijali i izazovi“, na predlog Marine Raguš, predsednice Pododbora za informatičko društvo i digitalizaciju. Javno slušanje je održano 2. septembra 2021. godine, u Čačku, u Naučno tehnološkom parku.

Javno slušanje je počelo u 11,10 časova.

Javnom slušanju su prisustvovali: Muamer Zukorlić, predsednik Odbora, Marina Raguš, predsednica Pododbora za informatičko društvo i digitalizaciju, Milica Dačić, Nataša Jovanović, Bratislav Jugović, Vladica Maričić, Milijana Sakić, Ljubiša Stojmirović, članovi Odbora.

Javnom slušanju je prisustvovala i Biljana Jakovljević, zamenik člana Odbora.

Javno slušanje je organizovano u „hibridnom modu“, zbog epidemiološke situacije, te su se pojedini učesnici i govornici, u javno slušanje uključivali *on line*, putem *zoom-a*.

Učesnici javnog slušanja u svojstvu govornika, bili su: - predstavnik Narodne skupštine Republike Srbije dr Vladimir Orlić, potpredsednik Narodne skupštine (*on line*), - predstavnici Kancelarije za informacione tehnologije i elektronsku upravu: Mihajlo Jovanović, direktor (*on line*), Slaviša Antić, pomoćnik direktora i Ana Petrović, - predstavnik Privredne komore Republike Srbije Predrag Nikolić, direktor Centra za digitalnu transformaciju Srbije, - predstavnik Ministarstva prosvete, nauke i tehnološkog razvoja dr Saša Stojanović, pomoćnik ministra za digitalizaciju u prosveti i nauci (*on line*), -predstavnik Ministarstva trgovine, turizma i telekomunikacije prof. dr Miloš Cvetanović, državni sekretar (*on* *line*), -predstavnik Ministartsva privrede Nenad Milivojević, šef Odseka za industrijski razvoj (*on line*), -predstavnik grada Čačka, Vladan Milić, zamenik gradonačelnika i Dragan Filipović, član gradskog veća Čačka, - predstavnik Privredne komore Čačka, Gorana Tanasković, - predstavnik privrednika grada Čačka, Dragan Gojković i Mirko Pešić, v.d. direktora Naučno tehnološkog parka Čačka.

Učesnike je, u uvodnoj reči, pozdravio akademik Muamer Zukorlić, predsednik Odbora. U uvodnim napomenama istakao je, da je Odbor za obrazovanje, nauku, tehnološki razvoj i informatičko društvo, zbog uspešnijeg i efikasnijeg rada, na samom početku svog rada formirao Pododbor za informatičko društvo i digitalizaciju. Sumnja je postojala, ali je Pododbor svojim radom potvrdio razlog svog postojanja i pokrenuo je i u samom Odboru za obrazovanje pozitivnu energiju za rad.

Istakao je da je predsednica Pododbora, Marina Raguš najzaslužnija za ovako delotvoran rad, i Pododbor je praktično brendirao rad Odbora za obrazovanje, kao i održavanje javnih slušanja. Pododbor je svojim delovanjem povezao rad različitih segmenata vlasti i u sam fokus postavio digitalizaciju, kao ideju u koju svi veruju i koja se realizuje. I sami naučno tehnološki parkovi su u svom začetku, kao ideje, delovali kao pomodarstvo, ali se vremenom pokazalo, naročito posle poseta i Kragujevcu i Čačku, da su ovi parkovi u stvari projekti koji ispunjavaju opšte društvene interese. Planirano je i osnivanje Naučno tehnološkog parka u Novom Pazaru, a sledeće javno slušanje će biti održano u Novom Sadu, zatim u Nišu, a početkom sledeće godine i u Novom Pazaru, takođe posetama naučno tehnološkim parkovima.

Predsednik Odbora je istakao da je naročito ponosan na činjenicu da je predsednik Odbora čiji je deo Pododbor za informatičko društvo i digitalizaciju, koji je pokazao da se dobra ideja može sprovesti u delo i da se na taj način može doprinositi opštem interesu, pored osnovnog skupštinskog rada (usvajanje zakona). Tema svakog javnog slušanja je bila važna, ali ova tema je naročito inspirativna, jer je privreda neophodna podloga za razvoj društva u celini. Ostvarenje razvoja privrede omogućava ljudima spasenje od siromaštva. Rast BDP-a je pokazatelj boljitka u društvu, a digitalizacija u privredi podrazumeva veću efikasnost i doprinosi neposrednom efektu na privredu, ali i olakšava komunikaciju između privrede i države, kako u fiskalnoj efikasnosti, tako i u ostalim segmentima. Pošto su građani konzumenti privrede, digitalizacija u privredi će olakšati i poboljšati kvalitet usluga koje privreda pruža. Digitalizacija u privredi spaja tri osnovna segmenta društva: građane, privredu i državu. Uspostavljanje ravnoteže u svesti i posledicama digitalizacije je veoma važno pitanje, te će tako poslednje javno slušanja u ovom segmentu biti posvećeno pitanju snalaženja čoveka u eri digitalizacije, tačnije pitanjima: kako i na koji način očuvati sve osobine čovečnosti u moderno doba digitalizacije.

Predsednik Odbora za obrazovanje, akademik Muamer Zukorlić je zatim najavio obraćanje dr Vladimira Orlića, potpredsednika Narodne skupštine Republike Srbije potem *zoom*-*a*, pri čemu je posebno naglasio činjenicu da je dr Vladimir Orlić, na samom početku novog mandata, imao puno razumevanje za važnost digitalizacije društva i da je je bio velika podrška pri osnivanju Pododbora za informatičko društvo i digitalizaciju.

Potpredsednik Narodne skupštine dr Vladimir Orlić je u svom obraćanju pozdravio sve prisutne i istakao da je za Srbiju pitanje ekonomskog razvoja veoma važno pitanje, pa se iz tog razloga i tema ovog javnog slušanja izdvaja kao veoma bitna, jer digitalizacija omogućava i pomaže većoj i uspešnijoj slici našeg drutva. Ovo javno slušanje pokazuje koliko je važno povezivanje različitih segmenata društva, i digitalizacija u privredi se može posmatrati iz različitih uglova: iz ugla bržeg i uspešnijeg poslovanja, komunikacije, kreiranja novih usluga kao što su skladištenje i čuvanje podataka, stvaranje boljih preduslova za poslovanje kao što je otvorenost podataka i poboljšanje sektora informacionih tehnologija. U ovom, poslednjem segmentu, Narodna skupština ima važnu ulugu, a u okviru ove institucije, noseću ulogu imaju Odbor za obrazovanje, nauku i tehnološki razvoj i Pododbor za informatičko društvo i digitalizaciju.

Sledeća se skupu obratila Marina Raguš, predsednica Pododbora, istakavši da su dr Vladimir Orlić i akademik Muamer Zukorlić veoma skromni i da minimalizuju svoju ulogu u radu ovog Pododbora. Kroz prethodna javna slušanja su pokazani rezultati koji su prepoznati ne samo kod nas, u našoj zemlji, već i u svetu, a reč je postupku vakcinacije. Tema ovog javnog slušanja je veoma važna i izazovna, jer je u jeku Četvrta industrijska revolucija i u toku je transformacija države, društva i javne uprave. Ova činjenica će promeniti iz korena život svakog pojedinca, a zove se veštačka inteligencija. Sledeće javno slušanje će biti održano u Novom Sadu, u Institutu za veštačku inteligenciju, a naredno u Nišu, u Naučno tehnološkom parku, a za kraj je ostavljen Novi Pazar, sa temom koja će se ticati ljudskih prava u eri digitalizacije. To javno slušanje će obeležiti kraj serije javnih slušanja, i biće posvećeno ontološkim i egzistencijalnim problemima čoveka u društvu u eri digitalizacije. Marina Raguš je zatim najavila obraćanje Mihajla Jovanovića, direktora Kancelarije za informacione tehnologije i elektronsku upravu, koji će se uključiti *on line*.

Mihajlo Jovanović je izrazio veliko zadovoljstvo što ima mogućnost da koristi prednost digitalizacije i na taj način se priključi javnom slušanju, jer je onemogućen da njemu i lično prisustvuje, usled neodožnih obaveza koja ima u Beogradu. On je podsetio da u Srbiji ima četiri naučno tehnološka parka: u Beogradu, Novom Sadu, Čačku i Nišu. Istakao je kako ovi parkovi predstavljaju mesta gde se podstiče inovativnost, pamet i daje se mogućnost mladim stručnjacima da koriste uslove da svoje znanje, pamet i inovativnost pretoče u neki konkretan proizvod. Istakao je da veliki investitori uvek svoj prvi korak preduzimaju obilaženjem tehnoloških parkova, te se u toj činjenici ogleda značaj ovih parkova. Ovo obaćanje je iskoristio i da najavi nekoliko novina koje će Vlada Republike Srbije uvesti, te će na taj način da potspeši digializaciju i stvori neophodnu kopču sa privredom. Ta kopča su naučno tehnološki parkovi.

Kancelarija za IT Vlade će u toku oktobra ili novembra meseca ove godine nabaviti i instalirati „Super kompjuter“ u državnom Data centru u Kragujevcu. Kapaciteti tog kompjutera će biti ponuđeni i svim naučno tehnološkim parkovima i očekivanja su, da se u toku novembra potpišu i sporazumi sa sva četiti parka. Ova činjenica u praksi znači da će svi start-apovi i svi zaposleni u naučno tehnološkim parkovima imati besplatan pristup ovom kompjuteru, te će moći da koriste kapacitet za dalji razvoj i obradu podataka. To je veoma bitno svima koji se bave informacionim tehnologijama, a pomoć se ogleda u činjenici da korisnici ovih usluga neće imati bukvalno nikakav dodatni trošak za pristup tako velikom digitalnom resursu. Na sledećem javnom slušanju će možda biti moguće prezentovanje detalja korišćenja ovog „Super kompjutera“, što će verovatno i podspešiti interesovanje za naučno tehnološke parkove, uz veliku podršku gospodinu Zukorliću za otvaranje naučno tehnološkog parka u Novom Pazaru, ali i u Kruševcu, kao i u ostalim gradovima u Srbiji.

Država je, da bi olakšala poslovanje privrednim sbjektima, ukinula pečat, što je ubrzalo i otvaranje i poslovanje privrednih subjekata. Digitalizacija države je veoma bitna, jer od toga sve kreće. Ubrzanje digitalizacije se sprovodi preko: uvođenja kvalifikovanog elektronskog sertifikata u klaudu, što predstavlja tehničko IT rešenje za potpisivanje elektronskog dokumenta posredstvom mobilnog telefona. Sve usluge E-uprave će posredstvom mobilnog telefona, u narednom periodu biti dostupne kako građanima, tako i privredi. Kancelarija za IT upravu će Uredbom Vlade biti serifikovana za pružaoca ove usluge. Sledeći korak ka ubrzanoj digitalizaciji je Uvođenje elektronske pisarnice, gde bi od 1. januara naredne godine, sve lokalne samouprave i svi državni organi trebali da pređu na elektronsku pisarnicu. To praktično znači da će protok dokumentacije u javoj upravi biti potpuno digitalizovan i moći će da se prati status podnetih predstavku u realnom vremenu.

Zamenik gradonačelnika Čačka, Vladan Milić se posebno zahvalio narodnim poslanicima iz Čačka na inicijativi da se javno slušanje održi u prostorijama Naučno tehnološkog parka u Čačku, koji je uz Fakultet tehničkih nauka i podršku Srednje tehničke škole, nosilac digitalizacije u Čačku i njene implementacije u privredi. Uprava grada Čačka će ovakve aktivnosti podržavati i u budućnosti.

Nakon uvodnog dela, javno slušanje je nastavljeno delom kojim je predviđeno predstavljanje aktivnosti Državnog data centra u Kragujevcu i Naučno-tehnološkog parka u Čačku.

Slaviša Antić, pomoćnik direktora Kancelarije za informacione tehnologije i elektronsku upravu je podsetio da je Kancelarija sticajem okolnosti došla do većeg izražaja usled pandemije, te je na taj način i stekla veći publicitet u prethodnoj godini, iako Kancelarija postoji i radi već četiri godine. Za to vreme su zaposleni u kancelariji stekli iskustva kako u radu sa samim zakonodavnim telom, tako i u radu sa drugim organima u okviru državne uprave, privredom i samim građanima. Kancelarija se bavi i pružanjem usluga jedinicama lokalne samouprave, državnoj upravi, privredi i građanima. Od usluga koje Kancelarija nudi se izdvajaju: Portal elektronske uprave, u čijem okviru se nalaze servisi: e-ZUP, Bebo dobro došla na svet, vrši se prijava dece za pretškolske ustanove, E-stranac koji je zajednički projekat za Zapadni Balkan, u kome učestvuju još i Republika Severna Makedonija i Albanija; zatim Poreska administracija u okviru koje se integrišu lokalne poreske administracije u jedan integrisani sistem. Naime, u okviru ovog sistema je napravljeno integralno softversko rešenje, u kome su 150 likalnih samouprava povezane i bukvalno, jednim klikom možete doći do podataka o nepokretnostma koje određeno lice poseduje.

Privredi se izašlo u susret olakšavanjem rada na sledeće načine: uvođenjem E-pečata i ostalim servisima koje Data centar nudi. U daljem obraćanju je predstavljen kraći film koji je dočarao kapacitete i sam tok izgradnje Državnog data centra u Kragujevcu.

Mirko Pešić, v.d. direktora Naučno-tehnološkog parka u Čačku je istakao da je tema privrede jedna od ključnih tema, jer se u okviru Naučno-tehnološkog parka i proizvodnog dela koji park poseduje, nalaze i određene IT kompanije koje se razvijaju, ali i druge kompanije iz oblasti koje zahtevaju razvoj i podsticaje da bi došle do proizvodnih rezultata. Naučno-tehnološki park u Čačku je veoma važan za ceo Moravički okrug i dobar deo Zapadne Srbije, jer se u Čačku nalaze dva fakulteta i nekoliko srednjih škola tehničkog usmerenja, koje pohađaju deca iz cele regije, a privreda Čačka je odavno poznata kao uvek spemna da prihvati promene i inovacije. Naučno tehnološki park omogućava saradnju privrede, nauke i istraživanja, razvoj novih ideja i primenu inovanitivnih rešenja. Dalje, park pruža infrastrukturu, naučnu i tehničku podršku start-ap i tehnološko razvojnim kompanijama i start-ap timovima, te na taj način podstiče fleksibilnost, kontinuirano učenje, preduzimljivost i motivaciju.

Na samom početku, Naučno-tehnološki park je imao na raspolaganju oko 600 kvadratnih metara prostora, a sada je opremljen prostor ukupne površine oko 5.730 metara kvadratnih. Osnivači su Vlada Republike Srbije, Institut za voćarstvo iz Čačka, Poslovno udruženje Gradac i Unija privatnih preduzeća i preduzetnika iz Čačka. Postignuti rezultati su: 35 članica, 15 strt-ap timova, 20 virtuelnih članica i održano je preko 450 događaja u samom Naučno-tehnološkom parku, ili su bili vezani za rad Naučno-tehnološkog parka. U prizvodnom prostoru se nalaze i IT kompanije, kao i one kompanije koje tek treba da razviju i započnu poizvodnu delatnost.

Naučno-tehnološki park je povezan sa naučno-tenološkim centrima u regionu i svetu, kao što su Inovacioni centar Skolkovo iz Moskve, Huawej kompanija, centri iz Ljubljane, Mostara, Nikšića. Trenutno je u realizaciji i nekoliko projekata, od kojih su najvažniji Tehnopark Srbija, ali i celokupno jačanje kapaciteta Naučno-tenološkog parka.

Nekoliko projekata se izvojilo kao naročito uspešno: IT prekvalifikacija, koja je uz saradnju sa Fakultetom tehničkih nauka iz Čačka od 2018. godine, od kada se realizuje ovaj projekat, obučila preko 200 polaznika, a Naučno-tehnološki park pruža podršku u obliku stručne prakse i start-apova, kao i saradnju sa IT zajednicom. Start-ap centar radi na jačanju start-ap ekosistema, a aktivnosti su usmerene na razvoj tehničkih kompetencija korisnika i jačanje saradnje sa Regionalnim inovacionim centrima u Srbiji. Potencijal budućeg razvoja Naučno-tehnološkog parka je školsko obrazovanje, srednje i akademsko obrazovanje, sa akcentom na digitalizaciju.

U tematskom delu javnog slušanja su učestvovali dr Saša Jovanović iz Ministarstva prosvete, nauke i tehnološkog razvoja, prof. dr Miloš Cvetanović iz Ministrstva trgovine, turizma i telekomunikacija, Nenad Milivojević iz Ministarstva privrede, koji su se uključili u rad javnog slušanja *on line*, Predrag Nikolić iz Privredne komore Srbije i Dragan Filipović, član gradskog veća grada Čačka.

Dr Saša Stojanović, pomoćnik ministra za digitalizaciju u prosveti i nauci je naglasio da su svi u sistemu obrazovanja svesni značaja digitalizacije i obezbeđivanja digitalnih kompetencija kako učenika, tako i nastavnika. Svi kadrovi stiču određene kompetencije da bi ih dalje prenosili. Ekspanzija je krenula usled pandemije, tako da je većina aktivnosti bila zasnovana na digitalnim tehnologijama, poput hibridne nastave, koja će se i dalje usavršavati. Digitalizacija u sistemu obrazovanja spada u jedan od prioriteta, a implementira se kroz određene aktivnosti. To su: izgradnja ljudskih kapaciteta (razvoj IKT infrastrukture), uspostavljanje elektronskih servisa u prosveti (E-dnevnik i jedinstveni infrormacioni sistem u prosveti).

U okviru osnovnog obrazovanja su uvedena dva nova predmeta: „Digitalni svet“, koji je počeo da se primenjuje od školske 202/2021 godine i računarstvo, koje je u sistemu od školske 2017/2018 godine. U gimnazijama su oformljena 55 odeljenja učenika sa posebnim smislom za informatiku, a u ostalim srednjim školama je dodatno IT obrazovanje dostupno preko šest izbornih predmeta. Pokazalo se i da broj studenat u IT programima stalno raste.

U obrazovnom sistemu Republike Srbije se primenjuje obezbeđenje zagarantovanog kvaliteta o pitanju digitalizacije – Evropski selti nstrument za samovrednovanje i samoprocenu digitalnih kapaciteta obrazovnih ustanova. Od naredne godine, sve osnovne i srednje škole će biti oremljene digitalnim uređajima. Takođe, usvojena je i prva Strategija razvoja obrazovanja, koja predviđa i prepoznaje potencijal digitalnog obrazovanja u sveri utvrđivanja kvaliteta nastave i uspostavljanja postignuća učenika. U narednom periodu će se intenzivno raditi na povećanju broja škola koje ostvaruju neophodne uslove za realizaciju hibridnog, mešovitog i *on line* obrazovanja.

Prof. dr Miloš Cvetanović, državni sekretar u Ministarstvu trgovine, turizma i telekomunikacija je podestio prisutne da je 2020. godine započeta izrada Strategije za informatičko društvo i informatičku bezbednost, koja predstavlja preduslov za potpunu digitalizaciju u Republici Srbiji. Uz Strategiju je urađen i Akcioni plan za period 2021-2023. godine. Implementacija ovih dokumenata je veoma važna zbog unapređenja digitalizacije, ali i podizanja digitalne infrastrukture na viši nivo, kao i kapacita za korišćenje ovih usluga. Neohodno je i nastaviti i intenzivirati sve aktivnosti na digitalizaciji usluga i poslovanja, kako u javnom, tako i u privatnom sektoru. Ali, ne sme se zaboraviti na informacionu bezbednost. Za izradu ove strategije su korišćeni razni relevantni izveštaji koji su ukazali na oblasti u kojima se mora više raditi. Urađena je i prikazana realizacija prehodnih strategija.

Značajnu ulogu u prelasku sa tradicionalnog na elektronsko poslovanje ima javna uprava koja je nosilac, ali i neko ko sprovodi digitalizaciju, a glavni nosilac poslova je Kancelarija za IT Vlade Republike Srbije koja je razvila određene oblasti, kao što su E-trgovina, E-pravosuđe i dr. Nosioci informacione bezbednosti su Ministarstvo trgovine, Ministarstvo unutrašnjih poslova, kao i nacionalni CERN.

U privredi je posebno važno razvijati digitalizaciju, te su posebni ciljevi Strategije unapređenje digitalnih znanja i veština svih građana, podizanje kapaciteta zaposlenih i u javom i u privatnom sektoru, ali i unapređenje digitalne infrastrukture u celini. Treba nastaviti sa digitalizacijom poslovanja i usluga, u javnom i privatnom sektoru, kao i sa unapređenjem informacione bezbednosti. Za ove posebne ciljeve je prediđeno oko 15 mera.Akcioni plan prati Strategiju i obuhvata brojne aktivnosti. U njegovoj realizaciji će učestvovati gotovo sva ministratsva, ali i drugi državni organi.

Nenad Milivojević, šef Odseka za industrijski razvoj u Ministsrtvu privrede je predstavio Strategiju industrijske politike Republike Srbije, koju je napravilo Ministrstvo privede za period 2021/2030. godine, kao i mere i aktivnosti u procesu digitalizacije. Ova strategija, kao i Strategija pametne specijalizacije su usko povezane. Opšti cilj obe stretegije je isti, ali se posmatraju iz različitih uglova. Ministarstvo privrede je posmatra kao podizanje konkurentnosti industrije, a Ministarstvo prosvete kao podizanje konkurentnosti privrede kroz inovacije, istraživanje i razvoj. Dva su razloga za usvajanje Strategije industrijske politike: nastavak definisanja industrijskih politika u Republici Srbiji i obaveze koje Srbija ima u okviru EU integracija, u poglavlju 20. Usvojeni su i Strategija i Akcioni plan i sledi onaj teži deo posla, implementacija. Strategija ima tri ključna elementa: analiza stanja industrije, javno-privatni dijalozi sa zainteresovanim stranama (ovo će biti kontinuiran proces i u narednom periodu) i industrijaka politika Republike Srbije. Strategija je usvojena u martu 2020. godine, u jeku pandemije, te je to doprinelo da u prvi plan iskoči oblast digitalizacije i oblast cirkularne ekonomije. U narednom periodu se očekuje usvajanje Strategije za razvoj malih i srednjih preduzeća, gde će u posebnom fokusu biti oblast digitalizacije.

Podizanje konkurentnosti, kao osnovni cilj Strategije, ima još 5 posebnih ciljeva koji su posvećeni digitalizaciji, inovacijama, investicijama, restrukturiranju izvoza i cirkularnoj ekonomiji. Digitalizacija je usko povezana sa svim ostalim ciljevima strategije, a njen značaj se ogleda u savremenoj potrebi podizanja konkurentnosti privrede kroz restrukturiranje, reorganizaciju i unapređenje proizvodnih procesa samih proizvoda i usluga. Digitalizacija predstavlja razvojnu šansu, koja će kroz neke nove inovativne projekte znatno doprineti razvoju novih radnih mesta, uštedama u prozvodnom procesu i samoj efikasnosti poslovanja.

Akcioni plan je kreiran tako da sadrži niz mera i aktivnosti u oblasti digitalizacije, koji će biti sproveden u saradnji sa Centrom za digitalnu transformaciju, kao glavnim partnerom, uz podršku Privredne komore Republike Srbije. Planirane su određene aktivnosti kao što su organizovanje i održavanje edukativnih skupova, njihova promocija, edukativne radionice za privredne subjekte. Program podrške digitalnoj transformaciji malih i srednjih preduzeća je proces koji je započeo objavljivanjem javnog poziva. Ova mera donosi konkretne benefite, jer će svako privredno društvo koje se prijavi na javni poziv dobiti sertifikovanog konsultanta koji je stručan za određenu oblast poslovanja firme i koji će, zajedno sa privrednim društvom kreirati jedinstvenu stretegiju digitalne transformacije tog preduzeća. Kada se sprovede digitalizacija i proces se ratifikuje, privredna društva stiču pravo na nadoknadu troškova do 50%, ili iznos do 6000 eura. Očekivanja su velika, a u skladu sa tim će biti sprovedena i edukacija za apliciranje za dodatna sredstva, ali će biti obezbeđana i dodatna sredstva finansiranja. U planu je i podsticajni program za jačanje digitalnih veština zaposlenih u industriji kroz reformisani sistem obrazovanja.

Predrag Nikolić, direktor Centra za digitalnu transformaciju je naglasio da bi i Centar voleo da se nađe na listi centara sa kojima Naučno-tehnološki park u Čačku ima saradnju. Naglasio je i činjenicu da su prisutni mogli praktično sve da čuju o digitalizaciji iz prethodnih izlaganja, jer se rad državnih organa i prepliće i nadograđuje, ali je činjenica da je proces digitalizacije veoma važan za naše društvo. Ova digitalna tranformacija se naročito istakla u periodu pandemije, kada je dokazano da se stanje svesti mora menjati. Ovo iz razloga, jer se mora shvatiti da automatizacija proizvodnih procesa ne znači gubitak posla, već promenu atmosfere poslovanja i dodatnu edukaciju. Cenar za digitalnu transformaciju je ćerka firma Privredne komore Republike Srbije i formirana je sa ciljem da se pomogne mikro, malim i srednjim preduzećima, da na najbolji mogući način odgovore na izazove koje postavlja digitalna transformacija.

Prvi korak, ali i veliki izazov u ovom poslu je bio naći ljude koji poseduju takvo znanje. Sledeći korak je bio da se oni podignu na viši edukativni nivo, tačnije da dobiju međunarodni sertifikat ISO 24. Danas radi 43 sertifikovana konsultanta, do kraja ove godine će ih biti još 25, kao i sledeće godine. Centar sprovodi edukacije i radionice u okviru Akcionog plana za SME predstavnike, organizuje skupove IT industrija i regionalnih komora i sprovodi digitalni marketing i PR kampanje.

Sam proces sertifikacija konsultanata ima nekoliko faza. Prvo se uputi javni poziv, zatim sledi ispitivanje njihove kvalifikovanosti, zatim se rade pripremni treninzi i polaganje ispita, tačnije sertifikacija. U narednom periodu je neophodno na se na nacionalnom nivou iznađe sertifikaciono telo koje će se baviti izdavanje sertifikata ovog standarda.

Od početka pandemije, Centar je organizovao i isproveo dva programa, a jedan je bio naročito uspešan - *SPEED* *konsultant*, koji je bio jednodnevni *on line* program. U protekla dva meseca, Centru se prijavilo preko 170 firmi. Kreirana je i baza znanja u kojoj će se nalaziti uspešne priče i činiće prečicu za budući konsalting. Ova baza je otvorena za javnost mogu joj pristupiti i privrednici i konsultanti.

Da bi bili uspešni, i Centar je sebe digitalno transformisao, te se sada konsalting odvija preko platforme CDT BIP (B*usiness Intelligence Platform*). Ova platforma čini da procesi u okviru rada Centra budu brži i efikasniji, i služi za sakupljanje podataka na osnovu kojih se radi jedna kvalitetna analiza Srpske privrede i namenjena je za potrebe privrede.

Prilikom prijave, privredni subjekti moraju da odrede osnovni program koji se sastoji iz *on line* upitnika koji sadrži 27 pitanja, na osnovu kojih se firma svrstava na određeni nivo digitalizovanosti (SVOT analiza). Nakon ovog dela radi se ekspertska analiza, gde konsultant odlazi u preduzeće i skenira procese, te se pravi lista prioriteta. Zaim se radi Izveštaj i pravi se strategija za implementaciju tehnološkog rešenja. Od ove faze se subvencioniše proces, gde polovinu troškova plaća Centar, a polovinu kompanija. Nakon ove faze kompanija ima jasnu strategiju i izveštaj koji pokazuju na koji način treba pristupiti i uću u inplementacioni proces određenih tehničkih rešenja, u zavisnosti od grane industrije. U ovoj fazi kompanija dobija sredstva i konsultant se isključuje iz faze inplementacije, ali se vraća kasnije, da verifikuje inplementaciju. U budućnosti, vrhunac ovog projekta će biti osnivanje Digitalne Akademije, koja će služiti kao spona između nauke i privrede. Budući planovi Centra su ekspanzija u region, gde je potrebno prebaciti ovaj model uz pomoć Komorskog investicionog foruma u zemlje regiona. Do sada je Centar uspeo da ovaj model izveze u Republiku Srpsku.

Dragan Filipović, član gradskog veća Grada Čačka je ukratko predstavio osnovne osobine grada Čačka koji ima 110000 stanovnika, od kojih je oko 70.000 radno sposobno, ima 1.715 preduzeća i preko 5.200 preduzetnika. Grad Čačak je sproveo veliki projekat *SMES Digital*, koji je obuhvatio oko 250 učesnika, među kojima preko 20 malih i srednjih preduzeća, 20 javnih preduzeća, više od 15 IT kompanija i sve aktivnosti su bile medijski propraćene. Rezultat spovođenja ovog projekta je osam planova za digitalne transformacije, četiri IT rešenja i dve nove usluge. U Čačku su veoma aktivna poslovna udruženja koja sve okuplja Forum za privrednike. Grad Čačak se ističe i po gradskoj administarciji, naime, jedan je od najefikasnijih gradova u domenu efikasnosti obrade zahteva za građevinske dozvole.

Nakon pauze, u kojoj su učesnici javnog slušanja obišli proizvodni pogon Naučno-tehnološkog parka, javno slušanje je nastavljeno diskusijom, u kojoj su učestvovali Nataša Jovanović, Predrag Jovanović, Marina Raguš i Nenad Milivojević.

Nataša Jovanović je naglasila kako je obilazak proizvodnog pogona bio veoma intereantan i zatražila je dodatna objašnjenja oko načina sertifikovanja konsultanata.

Predrag Nikolić, direktor Centra za digitalnu tranformaciju je pojasnio da je Srbija ceo kurikulum za sertifikovanje preuzela od Austrije i da svi konsultanti prolaze jedan opšti modul digitalne transformacije koji je zajednički za sve, a zatim se izdvajaju tri modula: Poslovni procesi i poslovni modeli, I komerc-marketing i Bezbednost. Planirano je, da i kada dođe do određenog razvoja Centra, da se doda i četvrti modul, veštačka inteligencija.

Marina Raguš je zaključila da će digitalizacija uz automatizaciju i uvođenje robotike, gotovo sigurno dovesti do gubitka određenih radnih mesta u tradicionalnoj privredi. Tim povodom, postavila je pitanje na koji način će se država odnositi prema tom problemu. Sledeće pitanje se odnosilo na istraživanja koja će pojasniti na koji način mreže 5G i 6G utiču na ljude.

Predrag Nikolić je pojasnio da će najveće promene biti u samom sistemu poslovanja, tačnije promeniće se ophođenje prema poslu, kao i samo izvršenje određenog posla. Nije mišljenja da će niže kvalifikovani radnici dobijati otkaze, jer nikada neće ni doći do potpune automatizacije posla. Istakao je i značaj programa prekvalifikacije, u okviru kojih svako može da stekne dodatna znanja, potrebna je samo volja i želja za edukacijom.

Marina Raguš je postavila i podpitanje koje se odnosilo na određena merenja ili istraživanja, u smislu dešavanja u određenim oblastima privrede, kao i koliko bi bilo otpuštanja (brojčano).

Predrag Nikolić je pojasnio da će neke, određene tehnologije na naše prostore dolaziti kasnije, kada će postojati već neka određena iskustva koja će se vremenom nadograđivati. U Centru za digitalnu transformaciju se prednost daje istraživanjima koja se bave pitanjima na koji način se menja svest ljudi prilikom implenetacije rešenja. Ali, ni u svetu nema ozbiljnih naznaka da je u jednoj grani privrede usled digitalizacije i automatizacije došlo do značajnijeg otpuštanja radnika. Ali, Centar će svakako u budućnosti pratiti dešavanja u privredi i digitalizaciji, ali u Srbiji, za sada, ne postoji neki automatizovani proces koji će, ili može da zameni ljudski mozak i veštačka inteligencija nikada neće u potpunosti moći da nadoknadi i zameni ljudsku inteligenciju.

Nenad Milivojević je, na pitanje Marine Raguš o mogućnostima Ministartsva privrede da finansijski pomogne inovacije, odgovorio da svaka promena mora biti postepena, kao i svi procesi. Inovacije su kategorisane kao poseban cilj u Strategiji, ali je potrebna saradnja svih aktera, te da će Ministsrtvo privrede pokušati, kroz saradnju sa određenim klasterima sa kojima su uspostavili kontakt, da pomogne određene inovativne delatnosti, kao i da će se truditi da se nadovezuju na već postojeće programe, ali će svakako pokušati i grantovima da podrže inovacije. Ovo iz razloga ispunjenja ciljeva, naročito onih koji su vezani za cirkularnu ekonomiju. Ministarstvo privrede će se truditi da podrži sva inovativna rešenja, naročito ona koja su vezana za održivi razvoj i transformaciju privrede sa linearnog na cirkularni model.

U vezi sa pitanjem o 5G i 6G mreži, i Predrag Nikolić i Nenad Milivojević su se složili da je to pitanje na koje odgovor treba da pruži Ministrstvo trgovine, turizma i telekomunikacija, ali njihova saznanja su, da su istraživanja koja su sprovedena van Republike Srbije pokazala da šteta od ovih mreža ne postoji. Postoje razne teorije, ali ne postoje empirijski dokazane štetnosti koje se tiču mreže 5G.

Nakon iscrpne diskusije, Javno slušanje je završeno u 16,40 časova.

Sastavni deo Informacije sa javnog slušanja čini i obrađeni tonski snimak u pisanoj formi.

SEKRETAR ODBORA ZAMENIK PREDSEDNIKA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr Marko Atlagić

Dostavljeno:

*u Narodnoj skupštini Republike Srbije*:

- predsedniku

- članovima Odbora za obrazovanje, nauku, tehnološki razvoj i informatičko društvo